Баймаҡ районының ҙур һәм данлы Темәс ауылында тыуған сабыйға Мэлс тип исем ҡушалар. Бәхетле тормош ҡороп яңы ғына йәшәй башлаған ғаиләнең уй-хыялдарын селпәрәмә килтереп, һуғыш башлана. Ситдыҡ Мәхмүт улы беренсе көндән үк фронтҡа ашыға. Ә 1941 йылдың 15 авгусында 188-се уҡсылар дивизияһының 580-се уҡсылар штабынан өлкән сержант, политрук Ситдыҡ Әүәлбаевтың социалистик илебеҙҙең яҡты киләсәге өсөн һуғышта батырҙарса һәләк булыуы тураһында ҡара ҡағыҙ килә.